google/wiki40b huggingface dataset:
Grundthøvel

En grundthøvel er en høvel som brukes til blant å høvle bunnen av spor og sidene på tapper i forbindelse med trearbeider og klassiske sammenføyninger. Består av en anleggsplate og en vinkelkniv/skjær i et senterhull på anleggsplaten. Kniven kan dybdejusteres nøyaktig og gir f.eks. et spor med en nøyaktig jevn dybde i forhold til anleggsflaten. Kalles også grunnhøvel, grunthøvel, sjepphøvel og skylphøvel. I dag brukes i hovedsak en fres til slike arbeider.
Førsteperson (videospill)

Et videospill som spilles i førsteperson er et spill der man ser handlingen fra øynene på hovedpersonen(e). Den mest notable sjangeren videospill som bruker dette, er førstepersonsskytespill, men det finnes flere andre typer spill som bruker dette, blant annet eventyrspill og rollespill.
Et slikt perspektiv kan være unaturlig for visse, og kan derfor forårsake kvalme.
Henrietta World Film Favorite

Henrietta World Film Favorite var en filmpris som ble gitt ut årlig fra 1951 til 1980 (unntatt i 1976) på Golden Globe-utdelingen av Hollywood Foreign Press Association, for å hedre skuespillere som blir stemt fram som favoritt blant publikum.
Dimapur (distrikt)

Demografi

Ved folketellingen i 2011 var det 379 769 innbyggere i distriktet, mot 308 382 i 2001. Den urbane befolkningen utgjør 51,95 % av befolkningen.
Barn i alderen 0 til 6 år utgjorde 13,06 % i 2011 mot 15,19 % i 2001. Antallet jenter i den alderen per tusen gutter er 968 i 2011 mot 969 i 2001.
Andrew Z. Fire

Biografi

Fire ble født i Palo Alto i California og vokste opp i Sunnyvale i California. Etter å ha fullført sin skolegang ved Fremont High School, studerte han ved University of California, Berkeley hvor han oppnåedde bachelor’s degree i matematikk i 1978 i en alder av 19 år. Han fortsatte deretter ved Massachusetts Institute of Technology, hvor han oppnådde sin PhD i biologi i 1983. 
Fire flyttet deretter til Cambridge i England for å jobbe som Helen Hay Whitney Postdoctoral Fellow. Han ble medlem av MRC Laboratory of Molecular Biology group, under ledelse av Nobelprisvinneren Sydney Brenner.
Fra 1986 til 2003 var Fire ansatt ved Embryologi-instituttet ved Carnegie Institution of Washington i Baltimore.  Det opprinnelige arbeidet om dobbelstrandet RNA som en mekanisme for regulering av genekspresjon ble utarbeidet mens han jobbet der.
Fire ble adjunct professor (amanuensis) ved biologi-instituttet ved Johns Hopkins University i 1989, og flyttet til Stanford i 2003. Gjennom hele hans karriere har de største prosjektene ved hans forskningsenhet mottatt forskningsmidler fra det amerikanske National Institutes of Health.
Han er medlem av to prestisjefylte akademiske foreninger:National Academy of Sciences og American Academy of Arts and Sciences.
Rallarmuseet

Rallarmuseet er et museum på Finse i Ulvik kommune i Hordaland som viser historien bak utbygginga av høyfjellsstrekninga på Bergensbanen. Jernbanelinja mellom Oslo og Bergen ble bygd av ingeniører, rallarer og andre fagfolk fra 1870-tallet til 1909.
Stiftinga Rallarmuseet Finse ble stiftet 1986 av Finse Vell, NSB, Finse 1222, Ulvik herad og Norsk jernbaneklubb. Formålet med museet er å videreføre til etterslektene alt angående den spesielle historien til høyfjellsstrekningen på Bergensbanen. Museumsutstillingene åpnet i 1990.
I utstillingene finner man bl.a ei autentisk smie og anleggsbrakke. Snøryddingsmateriell som omfatter bl.a damp og diesel drevet-rotorplog (snøfreser), forskjellige sporrensere og snøskraper, er utstilt ute.
Both Sides Now (sang)

«Both Sides Now» er en kanadisk sang med melodi og tekst av Joni Mitchell. 
Det er én av Mitchells mest kjente sanger (med «Big Yellow Taxi», «Woodstock» og «A Case of You»). Den ble skrevet i april 1967 og var inspirert av et avsnitt fra Henderson The Rain King av Saul Bellow.
Hennes innspilling var først med på albumet Clouds fra 1969 og ble også utgitt på singlen Elektra Records WK-45639. Produsent var Mark Abramson.
Mitchell gjeninnspilte sangen i jazzstil. Den fantes på albumet med samme navn, utgitt i 2000.
Judy Collins gjorde den første kommersielt utgitte innspillingen i 1967. 
Fairport Convention spilte inn sangen som demo i 1967. Bandets innspilling ble ikke tilgjengelig før i 2000, da den fantes på The Guv'nor Vol 4 med Ashley Hutchings (En liveinnspilling med Judy Dyble fra 1981 var inkludert på Fairports album Moat on the Ledge).
Rolling Stone rangerte sangen på en 170.-plass på listen over The 500 Greatest Songs of All Time.

Norske versjoner

Stein Ove Berg har skrevet en norsk tekst. På norsk bærer den tittelen «Skyer». Berg har spilt inn sangen på LP-platen La dette bli min sang (EMI 7C 062-37333) i 1976.
Johannes Gjerdåker har skrevet en nynorsk tekst. På nynorsk bærer den tittelen «Båe sider». En versjon med Herborg Kråkevik ble utgitt på EP/CD-platen Songen om mitt liv (Universal 015 229-2) i 2001.

Fremføringer

Tori Amos fremførte den på flere konserter.

I filmer

«Both Sides Now» ble fremført i filmen Love Actually (2003).
Den ble en mindre slager i Storbritannia og Canada med det irske bandet Clannad i duett med den britiske sangeren Paul Young. Den ble spilt i filmen Switch. Det var den neste listeplasseringen for Clannad på Canadian RPM 100 Singles Chart.
En coverversjon med bandet Dengue Fever, sunget på kambodsjansk, fantes på soundtracket til filmen City of Ghosts (2002).
Anna Sjpynjova

Karriere

30. november 2018 debuterte Sjpynjova i verdenscupen i skihopping i Lysgårdsbakkene på Lillehammer, hvor hun ikke nådde finaleomgangen med en 36.-plass.
Under Junior-VM på ski 2019 i Lahtis ble Sjpynjova tredobbelt juniorverdensmester. Først tok hun individuelt gull i normalbakke, deretter laggull med de russiske juniorjentene; Marija Jakovleva, Aleksandra Barantseva og Lidija Jakovleva, og avsluttet mesterskapet med sin tredje gullmedalje i mikslagkonkurransen, på lag med Mikhail Purtov, Lidija Jakovleva og Maksim Sergejev.
Rekecocktail

Rekecocktail er en skalldyrrett som gjerne serveres som en forrett som består av reker, dressing (ofte krydret Thousand Island eller lignende varianter) og eventuelt tilbehør. Den serveres kald, som oftest i champagne- eller cocktailglass.
På engelsk er rekecocktailen («prawn-» eller «shrimp cocktail») omtalt fra 1930-tallet. På norsk har uttrykket i alle fall vært i bruk siden like etter andre verdenskrig. På slutten av 1960-tallet ble rekecocktailen fremhevet av Ingrid Espelid Hovig og Fjernsynskjøkkenet, og årene som fulgte var den svært populær i Norge.
Typisk tilbehør i rekecocktail er kinakål eller isbergsalat og eventuelt også andre grønnsaker.
Granada

Historie

Allerede på 600-tallet f.Kr. bodde fønikiske, karthagenske og greske nybyggere i området. På 400-tallet f.Kr. bodde iberere i byen Ilturir, på det sted der Granada i dag ligger. Romerne okkuperte området i  193 f.Kr. Etter det vestromerske rikets fall i 476 e.Kr. lød området under visigoterne med sete i Toledo og i 711 ble området invadert av maurerne, som gav byen navnet Elvira.  På 1200- og 1300-tallet var byen sentrum for vitenskap, kultur og kunst. Det var på denne tiden, i tiden mellom 1248 og 1354, at Alhambra ble bygd.
Granada var arabernes siste utpost i Spania. Den 2. januar 1492 ble de beseiret av kong Ferdinand II og dronning Isabella I som fordrev dem fra byen.
Afte

Behandling

Det er antatt at munnskyllevann med klorhexidin, bedøvende oppløsning og steroidholdig salve kan lindre plagene. Det ser likevel ut til at pasienten har det best med å unngå sterkt krydret eller stekt mat og mat med kornete struktur og unngå annen behandling. Det er ikke holdepunkter for at plagene forsvinner fortere med forsøkene på behandling.
Det finnes syrebaserte legemidler på apotek som er effektive mot after. Smertene fra aften forsvinner kort tid etter påføring. Smertelindringen er permanent. Behandlingen gir ingen arr. Behandlingen i seg selv er smertefull i kort tid (sekunder) før den avtar.
Yunnankjøkkenet

Yunnankjøkkenet (kinesisk: 滇菜, pinyin: Diāncài; eller 云南菜, pinyin: Yúnnán cài) er et amalgam av han-kinesiske og minoritetsfolks matretter. Mange yunnanesiske retter er ganske sterkt krydret, og sopp benyttes meget. Et annet kjennemerke er den utstrakte bruken av blomster som mat. 
To av provinsens mest kjente produkter er pu-erh-te (普洱茶) og xuanweiskinke (宣威腿).
Blant de mest kjente rettene i yunnankjøkkenet er guoqiao mixian 过桥米线, qi guo ji 气锅鸡, boluo fan 菠萝饭, yiliangand 宜良烤鴨, jidou liangfen 鸡豆凉粉, shiping doufu 石屏豆腐, erkuai 饵块, lufu 卤腐, rubing 乳并 og rushan.
Dillingen

Dillingen an der Donau er en by i Regierungsbezirk Schwaben i den vestlige delen av den tyske delstaten Bayern, nær grensen til Baden-Württemberg. Den ligger som navnet sier ved Donau, og er forvaltningssentrum for landkretsen av samme navn. 
Dillingen har 18 479 innbyggere (31. des. 2007).

Historie

Byens opprinnelse skriver seg tilbake til en alemannisk bosetning.
De senere grevene av Dillingen slo seg ned i Donaudalen i det 10. århundre, og anla en borg som etter hvert kom til å gi opphav til Dillingens sentrum. I 1258 tilfalt byen Høystiftet Augsburg, og var senest fra det 15. århundre av og fram til sekulariseringen i 1803 residensby for biskopene av Augsburg. I 1551 ble Dillingen universitet grunnlagt av kardinal Otto Truchsess von Waldburg. Universitetet ble senere omgjort til et lyceum for utdanning av katolske teologer, som i sin tur ble til Dillingens Filosofisk-Teologiske Høyskole i 1923.
Vrådal kirke

Tidligere kirke i Vrådal

Den tidligere Vrådal kirke lå på Roholt og ble revet da den nye kirken på Sanden sto ferdig. Det var en åttekantkirke i tømmer fra 1686, og dermed eldre enn Hospitalskirken fra 1705. Lorentz Dietrichson noterte i 1888 at «den ældre ottekantede Tømmerk. fra 1686 staar endnu». Siste gudstjeneste i den gamle kirken på Roholt var 19. mai 1887, deretter ble kirken revet og materiale fra den gamle ble brukt i «kirkestuen» og stallene ved den nye. Yttermåla på skipet var omkring 10 m og største høyde (tårnet) omkring 20 m. Åttekantkirken var oppført i tømmer og hadde et våpenhus som påbygg i stavkonstruksjon, og et bratt åttekantet tak med takrytter eller tårn. Det var ingen søyler ned i kirkerommet, slik at tårnet ble båret opp av svære bjelker som hvilte på ytterveggene og lagt i et stort kryss. I tårnet var det to kirkeklokker og snorer til disse hang ned i kirkerommet gjennom himlingen. Taket var dekt med spon. Taket var sammenføyd uten bruk av spiker, bare trenagler. På 1800-tallet ble den utvidet med et påbygg for koret. Allmuen kjøpte kirken for 110 riksdaler i 1726. Før åttekantkirken fra 1686 sto det trolig en stavkirke fra middelalderen på stedet, kalt «Roholta» kirke i «Roadal». Nordbø tror at stavkirken neppe var større enn Eidsborg stavkirke og trolig enklere i formen. I 1668 ble den omtalt som «en gammel trækirke af stolper bygt» og den var da så «brøstfeldig» at man ville bygge ny. Kirkegården viser fortsatt på topografisk kart over området. Det er også gravhauger like ved.
Ifølge Grankvist omtales bygget fra 1686 både som åttekantet og sekskantet, og Grankvist tror den var sekskantet slik at Hospitalskirken er den første åttekantede i Norge. Harry Fett beskriver bygget som åttekantet.
Orlando Bloom

Biografi

Moren hans, Sonia, er fra Calcutta i India, og faren hans, Harry, kom fra Sør-Afrika. Faren var advokat og kjempet mot apartheidregimet i Sør-Afrika. Men Harry døde av slag da Orlando bare var fire år gammel. Orlando og hans søster Samantha ble oppdratt alene av moren etter farens død. Da Orlando var 13 år gammel, tilstod moren at Harry ikke var hans biologiske far, men at hennes nære venn, Colin Stone, er faren hans. 
Orlando gikk på St. Edmunds School i Canterbury, en privat kristen skole. Faren Harry var jødisk, men Orlando konverterte til Buddhismen i 2004. Orlando slet veldig på skolen, på grunn av sin dysleksi. Derfor var han mer dedikert til kunst, keramikk, fotografering og skulptur. Etter morens oppmuntring studerte han dikt og prosa, og begynte med opplesninger på den lokale festivalen. Han vant mange dikt- og Bibelopplesningkonkurranser. Han var også aktiv på det lokale teateret. Senere ble han mer seriøst opptatt av teater og skuespill, og flyttet til London for å bli med i det nasjonale ungdomsteateret. Han ble der i to sesonger og fikk etter en stund skoleplass på The British American Drama Academy. Mens han gikk der, gikk han på auditions for forskjellige britiske tv-serier, og fikk roller i Casualty og i Midsomer Murders. Han fikk sin første filmrolle i denne tiden, i filmen Wilde som mannlig prostituert. 
Han kom senere inn på Guildhall School of Music and Drama. Det var rundt denne tiden Orlando falt ned tre etasjer fra en veranda og brakk ryggen. Legene fryktet at han ikke ville gå igjen, men han kom seg fort og returnerte til skolen og fullførte eksamen. En kveld i 1999 spilte han på scenen for siste gang. En av tilskuerne var tilfeldigvis filmdirektøren Peter Jackson. Han likte Orlando så godt at han gikk bak scenen etter showet, og spurte om Orlando kunne tenke seg å komme på en prøveinnspilling i hans nye prosjekt: The Lord of the Rings (Ringens Herre trilogien). Orlando svarte ja, og begynte å lese på rollen Faramir, men han tapte denne rollen til skuespilleren David Wenham. Peter Jackson foreslo at Orlando kunne få rollen som Legolas i stedet, noe som i ettertid viste seg å være et bedre valg for Orlando. Han jobbet med Ringens Herre i 18 måneder på New Zealand, og i dag er han en av de mest etterspurte skuespillerne i bransjen.
Under innspillingen av The Fellowship of the Ring falt han av en hest, og brakk et ribbein. I 2002 vant han to priser. Den ene på MTV Movie Awards for «Årets mannlige gjennombrudd», og den andre på Empire Awards for «Beste gjennombrudd». Han lærte å surfe under innspillingen av The Lord of the Rings. Mens han filmet Kingdom of Heaven i 2005 fant han en hjemløs hund, som han ga navnet Sidi og tok den med hjem. Han snakker fransk. Han fikk toppkarakterer i kunst og fotografi. Favorittfotballag er Manchester United. Han fikk $3 000 000 (cirka 19 188 900 norske kroner) for Elizabethtown og $2,000,000 (cirka 12 792 600 norske kroner) for Kingdom of Heaven. I 2006 filmet han ferdig Pirates of the Caribbean 3 som hadde premiere i 2007.
Bråstad gruver

Bråstad gruver ligger om lag 4 km nordvest for Arendal sentrum, nær handelssenteret Stoa; området lå før 1993 i Øyestad kommune. Gruvene har navn etter gården Bråstad, og gården ble lenge drevet sammen med gruvene som en såkalt «gruvegård». 
Bråstad gruver ble opprettet på 1600-tallet, og hadde stor drift omkring år 1800. Driften ble stanset i 1870-årene. Da var de flest norske jernverkene allerede nedlagt. 
Hovedgruven på Bråstad bærer navnet Gyldenløve-Antoinette. Denne ligger vest for jernbanen. De andre gruvene i området, som ligger øst for jernbanen, var nedlagt seinest i 1840-årene. Flere hestevandringer er bevart ved gruvene. Noen av gruvene er fylt med betongavfall, andre er fylt med søppel.
Den første driftsperioden var i 1650-1882 for Fritzøe Jernverk. I 1906-1907 var der prøvedrift i Gyldenløwe og Antoinette gruver for A/S Malmexport. I 1916-1921 var der drift i Gyldenløwe og Antoinette gruver for A/S Braastad Jerngruber. I 1941 var der tilfeldig drift. I 1952-1975 var der drift for Christiania Spigerverk.
Bråstad gruver var den jerngruve i Arendalsfeltet med lengst drift.
CraveOnline

CraveOnline er en livsstilsorientert nettside rettet mot menn med hovedkontor i Los Angeles. Nettsiden er eid av Evolve Media, LLC. CraveOnline eier rundt et dusin nettsider og har partnerskap med flere. Hver av nettsidene fokuserer på forskjellige ting.
CraveOnline.com ble lansert sent i 2004 av nettmediaselskapet AtomicOnline. Det opprettholder et nettverk med andre nettsider, blant annet ComingSoon.net, Spiked Humor, Sherdog, ActionTrip, WrestleZone, Hockey's Future, HoopsVibe, DrinksMixer og andre.
Frjálslyndi flokkurinn

Frjálslyndi flokkurinn (Liberale) er et Islandsk sosialiberalt politisk parti, etablert i 1998 av det tidligere Alltingsmedlemmet Sverrir Hermannsson. Han var selv aktiv innenfor det mer høyreorienterte Sjálfstæðisflokkurinn før han etablerte det nye partiet. Ved valget i 2003 fikk partiet fire mandat i Alltinget, en posisjon partiet beholdt ved Alltingsvalget 2007. Før valget 2007 gikk et lite liberalt parti, Nýtt afl (Ny kraft) inn i partiet.
Partiet støtter Islands NATO-medlemskap, men motsetter seg USAs invasjon i Irak. Partiet er motstander av Islandsk EU-medlemskap.
Partileder er Guðjón Arnar Kristjánsson.
Coscinocera niepelti

Utseende

En meget stor, brun påfuglspinner. Hannen har et vingespenn på ca. 150 millimeter, hunnen noe større. Hannens har sigdformede forvinger og bakvinger som er trukket ut til en stjert, som vanlig for slekten Coscinocera. Hunnens bakvinger har en bred, forlenget bakflik. Vingenes gjennomsiktige flekker er små og trekantede hos hannen, større og dråpeformede hos hunnen.

Levevis

Larvene lever på ulike slags busker og trær. Disse artene kan utnytte en rekke forskjellige fødeplanter. De voksne sommerfuglene tar ikke næring til seg, men overlever på fett de har lagret fra larvetiden. De svære hunnene sitter mest i ro og sender ut feromoner, som de aktive hannene kan merke på lang avstand.

Utbredelse

Arten er utbredt i Papua Ny-Guinea, også på New Britain.
Farr 40 OD

Farr 40 er en entype kjølbåt designet av Farr Yacht Design i 1996 som en etterfølger av Mumm 30. Den ble opprinnelig bygget under International Measurement System (IMS) regler, men ble raskt populær og utviklet seg som en entypeklasse.
I 1997 ble den første Farr 40 One Design sjøsatt på Carroll Marine i Newport, RI med forhåpninger om å lage en ny spennende entypeklasse som kunne konkurrere internasjonalt.
Farr 40 ble i 2011 erstattet av den nye Farr 400.
Asiamesterskapet i strandhåndball for herrer

Asiamesterskapet i strandhåndball for herrer er det offisielle mesterskapet i strandhåndball for asiatiske herrelandslag.
Den paneuropeiske picnic

Den paneuropeiske picnic (tysk, Paneuropäisches Picknick, ungarsk Páneurópai piknik) var en fredsdemonstrasjon som ble holdt på grensen mellom Østerrike og Ungarn i nærheten av byen Sopron den 19. august 1989, og en viktig begivenhet under Jernteppets fall. Grensen mellom det demokratiske Østerrike og det kommunistiske Ungarn ble da symbolsk åpnet i tre timer. Rundt 661 DDR-innbyggere benyttet muligheten til å flykte fra østblokken, og hendelsen var derfor viktig i prosessen som førte til Berlinmurens fall senere samme år og dermed Tysklands gjenforening. Demonstrasjonens beskytter var Otto von Habsburg (Østerrike-Ungarns tidligere kronprins) – og datteren, Walburga Habsburg Douglas var demonstrasjonens arrangør.
Den paneuropeiske picnic står i ettertid som en av de viktigste milepæler på veien mot det endelige sammenbrudd av DDR og den etterfølgende gjenforening av Tyskland etter Den kalde krigen. Hvert år på den 19. august feires begivenheten på stedet for grenseovergangen. Arrangørene av picnicen var medlemmer av opposisjonspartiet Ungarns demokratiske forum og Den paneuropeiske union. Europaparlamentsmedlem Otto von Habsburg (CSU) og den ungarske statsminister og fornyer Imre Pozsgay var protektorer for foretagendet. 
Erich Honecker gav følgende erklæring til The Daily Mirror om den paneuropeiske picnic: 
Habsburg utdelte flyvebladet så langt vekk som til Polen på hvilke det stod at det ville bli avholdt en picnic som mottagerne (de østtyske turister) var inviterte til. Når de så kom til picnicen gav man dem gaver, mat og tyske mark, hvorpå man overtalte dem til å komme til Vesten.

Minnesmerker

Et kunstverk av en ungarsk kunstner som forestiller åpnede dører er oppstilt på stedet for grenseåpningen. 
I 1996 ble en 10 meter høy skulptur i spesialstål oppstilt i Fertőrákos nær Sopron, laget av kunstneren Gabriela von Habsburg. Den symboliserer et stykke oppstilt piggtråd og på avstand har den formen av et kors.
Oulun Luistinseura

Oulun Luistinseura (OLS) er en idrettsforening i Uleåborg i Finland.  Foreningen ble grunnlagt i 1880 som Skridskoklubben i Uleåborg. I 1895 opphørte virksomheten for så å gjenopptas i 1908, da under det finske navnet Oulun Luistinseura. Oulun Luistinseura har bandy, bowling, fotball og innebandy på programmet. I bandy vant foreningen det finske mesterskapet for herrer i 1970, 1975, 1976, 1977, 1979, 1982, 1983, 1984, 1986, 1990, 1991, 2001, 2003, 2008 og 2009.
Norsk psykomotorisk fysioterapi

Norsk psykomotorisk fysioterapi er en behandlingsterapi som ble utarbeidet fra slutten av 1940-årene av psykiater Trygve Braatøy og fysioterapeut Aadel Bülow-Hansen.

Metode

Metoden omfatter både en forståelsesform og en metodisk tilnærming. Utgangspunktet er en forståelse av kroppen som en funksjonell og samspillende enhet. Både undersøkelse og behandling omfatter hele kroppen, uansett pasientens symptomer og plager. Lokale problem ses i sammenheng med kroppen som helhet, og endringer ett sted i kroppen forventes å sette igang ringvirkninger i andre kroppsdeler. Omstilling av respirasjon står sentralt i behandlingen, og da helst gjennom indirekte respirasjonspåvirkning; dvs gjennom påvirkning av kroppsholdning og bevegelser. En spiller bevisst på gjensidigheten mellom disse kroppsfunksjonene og det nære forholdet mellom disse og muskulære spenninger, autonome funksjoner og emosjoner.
Fysioterapeuten arbeider med massasje, spesifikke kroppsbevegelser og noe samtale. Respirasjonsforholdene bestemmer doseringen. Et lite smerteknip i muskulaturen benyttes for å få frem pasientens spenningsmønster ved ubehag. Pasienten lærer å finne frem til adekvate måter å motvirke ubehag og spenninger på i et empatisk, terapeutisk klima. Indikasjonsområdet er først og fremst økte eller reduserte muskelspenninger og myofacial smerte med bakgrunn i ergonomi, belastende bevegelsesvaner og lettere emosjonelle problemer.

Henvisning og mål

Legen vurderer pasienten og henviser til behandlingen. Psykomotorikeren undersøker kroppsholdning, respirasjon, bevegelser og muskelkonsistens. Ved betydelige avvik fra normene for ideelle kroppsforhold anbefales annen type fysioterapi. Målet med norsk psykomotorisk fysioterapi er smertefrihet eller reduserte smerter i en stabil og fleksibel kropp hvor pusten har full tilpasningsevne både til fysisk aktivitet og følelser.

Omfang

I Norge er det omtrent 360 fysioterapeuter med videreutdanning i norsk psykomotorisk fysioterapi (2008). Fram til 1994 foregikk utdanning i arbeidsformen i regi av Norske Fysioterapeuters Forbund. Fra 1994 ble behandlingsformen integrert i en nyutviklet Videreutdanning i psykiatrisk og psykosomatisk fysioterapi ved Høgskolen i Oslo. Slik utdanning tilbys idag ved HiO og Universitetet i Tromsø. Årlig utdannes tilsammen ca. 20 fysioterapeuter i PMF.
Lugburz

Lugburz er det første studioalbumet til Summoning som har full lengde. Albumet ble utgitt i 1995
Hanjiang (Putian)

Hanjiang (kinesisk: 涵江区; pinyin: Hánjiāng Qū) er et bydistrikt i byprefekturet Putian i provinsen Fujian i Folkerepublikken Kina.
Det har et areal på 752 km² og ca. 420 000 innbyggere.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Burbergtunnelen

Utbygging

Prosjektet Nordøyvegen hadde oppstart i september 2017, men ble endelig besluttet 11. desember 2018 etter en budsjettsprekk på over 1 milliard kroner

Finansiering

Kommune, Privat, Bompenger, Fylke, RDA-midler, Ferje- og hurtigbåtsubsidier.
Söderåkra

Söderåkra er et tettsted i Torsås kommune i Kalmar län i Sverige. I 2010 hadde tettstedet 912 innbyggere.